CELEX: 32019D1861
Language: hu
Date: 2019-10-31 00:00:00
Title: A Bizottság (EU) 2019/1861 végrehajtási határozata (2019. október 31.) az (EU) 2016/587 végrehajtási határozatnak a bizonyos M1 kategóriájú, nem külső feltöltésű hibrid hajtású elektromos járművekre (NOVC-HEV) felszerelt külső LED-világításra való alkalmazhatósága egyértelművé tétele érdekében történő módosításáról (EGT-vonatkozású szöveg)

7.11.2019   
               
               
                  HU
               
               
                  Az Európai Unió Hivatalos Lapja
               
               
                  L 286/15
               
            
         A BIZOTTSÁG (EU) 2019/1861 VÉGREHAJTÁSI HATÁROZATA
         (2019. október 31.)
         az (EU) 2016/587 végrehajtási határozatnak a bizonyos M1 kategóriájú, nem külső feltöltésű hibrid hajtású elektromos járművekre (NOVC-HEV) felszerelt külső LED-világításra való alkalmazhatósága egyértelművé tétele érdekében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a könnyű haszongépjárművek szén-dioxid-kibocsátásának csökkentésére irányuló közösségi integrált megközelítés keretében az új személygépkocsikra vonatkozó kibocsátási követelmények meghatározásáról szóló, 2009. április 23-i 443/2009/EK európai parlamenti és tanácsi rendeletre (1) és különösen annak 12. cikke (4) bekezdésére,
         mivel:
         
                     (1)
                  
                  
                     A Bizottság 2016. április 14-én az (EU) 2016/587 bizottsági végrehajtási határozat (2) útján jóváhagyott egy, az M1 kategóriájú járművekre felszerelt külső LED-világítás révén elérhető szén-dioxid-kibocsátás-csökkentés mértékének meghatározására szolgáló vizsgálati módszert.
                  
               
                     (2)
                  
                  
                     2018. december 17-én az Audi AG, a Bayerische Motoren Werke AG, a Ford-Werke GmbH, a Hyundai Motor Europe Technical Center GmbH, a Jaguar Land Rover LTD, a Volkswagen AG, az FCA Italy S.p.A., az Automobiles Citroën, az Automobiles Peugeot, a PSA Automobiles SA, az Opel Automobile GmbH – PSA és a Renault SA mint gyártók (a továbbiakban: kérelmezők) kérelmet nyújtottak be annak tisztázása iránt, hogy az említett végrehajtási határozat hatálya kiterjed-e az azokra az M1 kategóriájú, nem külső feltöltésű hibrid hajtású elektromos járművekre (NOVC-HEV) felszerelt külső LED-világításra, amely járművek megfelelnek az Egyesült Nemzetek Európai Gazdasági Bizottsága (ENSZ-EGB) 101. előírása (3) (101. számú ENSZ EGB-előírás) 8. melléklete 5.3.2. szakasza 3. pontjának.
                  
               
                     (3)
                  
                  
                     A Bizottság a 443/2009/EK rendelet 12. cikkének, a 725/2011/EU bizottsági végrehajtási rendeletnek (4), valamint az innovatív technológiák jóváhagyásának a 443/2009/EK rendelet alapján történő kérelmezésére vonatkozó technikai iránymutatásnak megfelelően értékelte a kérelmet. Arra a megállapításra jutott, hogy a kérelmezők által szolgáltatott mérési adatok alapján az (EU) 2016/587 végrehajtási határozatban meghatározott vizsgálati módszert alkalmasnak kell tekinteni a nem külső feltöltésű hibrid hajtású elektromos járművek szóban forgó speciális csoportjára felszerelt LED-világítás révén elérhető szén-dioxid-kibocsátás-csökkentés mértékének meghatározására.
                  
               
                     (4)
                  
                  
                     Ezért helyénvaló egyértelművé tenni, hogy az (EU) 2016/587 végrehajtási határozat hatálya a szén-dioxid-kibocsátás csökkentésének minősítésére vonatkozóan e határozat hatálybalépését követően benyújtott minden új kérelem esetében az M1 kategóriájú, belső égésű motorral felszerelt, valamint a 101. számú ENSZ EGB-előírás 8. melléklete 5.3.2. szakasza 3. pontjának megfelelő, nem külső feltöltésű hibrid hajtású elektromos járművekre terjed ki.
                  
               
                     (5)
                  
                  
                     Az (EU) 2016/587 végrehajtási határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Módosítás
            Az (EU) 2016/587 végrehajtási határozat 2. cikke (1) bekezdésének bevezető albekezdése helyébe a következő szöveg lép:
            
               
                  „(1)   A gyártó a szén-dioxid-kibocsátáscsökkentés minősítését az M1 kategóriájú, belső égésű motorral felszerelt járművekben, illetve az Egyesült Nemzetek Európai Gazdasági Bizottsága 101. előírása 8. melléklete 5.3.2. szakasza 3. pontjának megfelelő, M1 kategóriájú, nem külső feltöltésű hibrid hajtású elektromos járművekben való alkalmazásra szánt, egy vagy több külső LED-világításra kérelmezheti, feltéve, hogy a járművek az alábbi LED-lámpák egyikével vagy azok kombinációjával vannak felszerelve:”.
               
            
         
         
            2. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
            Az 1. cikk a 725/2011/EU végrehajtási rendelet 11. cikkének megfelelően e határozat hatálybalépését követően benyújtott, minősítés iránti kérelmekre alkalmazandó.
         
         
            Kelt Brüsszelben, 2019. október 31-én.
            
               
                  a Bizottság részéről
               
               Miguel ARIAS CAÑETE
               
               
                  a Bizottság tagja
               
            
         
         
            (1)  HL L 140., 2009.6.5., 1. o.
         
         
            (2)  A Bizottság (EU) 2016/587 végrehajtási határozata (2016. április 14.) a 443/2009/EK európai parlamenti és tanácsi rendelet alapján a fénykibocsátó diódákkal működő hatékony külső járművilágításnak a személygépkocsik szén-dioxid-kibocsátásának csökkentésére szolgáló innovatív technológiaként történő jóváhagyásáról (HL L 101., 2016.4.16., 17. o.).
         
            (3)  Az Egyesült Nemzetek Európai Gazdasági Bizottságának (ENSZ-EGB) 101. számú előírása – Egységes rendelkezések a csak belső égésű motorral vagy hibrid elektromos hajtáslánccal meghajtott személygépkocsiknak a szén-dioxid-kibocsátásuk és tüzelőanyag-fogyasztásuk mérése és/vagy elektromosenergia-fogyasztásuk és elektromos hatósugaruk mérése tekintetében, valamint az M1 és N1 kategóriájú, csak elektromos hajtáslánccal meghajtott járműveknek az elektromosenergia-fogyasztásuk és elektromos hatósugaruk mérése tekintetében történő jóváhagyásáról (HL L 138., 2012.5.26., 1. o.).
         
            (4)  A Bizottság 725/2011/EU végrehajtási rendelete (2011. július 25.) a 443/2009/EK európai parlamenti és tanácsi rendelet alapján a személygépkocsik szén-dioxid-kibocsátásának csökkentésére szolgáló innovatív technológiák jóváhagyási és minősítési eljárásának megállapításáról (HL L 194., 2011.7.26., 19. o.).